2013/0103 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 294, параграф 6 от Договора за функционирането на Европейския съюз

относно

позицията на Съвета във връзка с приемането на Регламент на Европейския парламент и на Съвета за изменение на Регламент (ЕС) 2016/1036 за защита срещу дъмпингов внос от страни, които не са членки на Европейския съюз, и Регламент (ЕС) 2016/1037 относно защитата срещу субсидиран внос от държави, които не са членки на Европейския съюз

**1.** **Контекст**

|  |  |
| --- | --- |
| Дата на предаване на предложението на Европейския парламент и на Съвета (документ COM(2013) 0192 final – 2013/0103 COD): | 10.4.2013 г. |
| Дата на позицията на Европейския парламент на първо четене: | 16.4.2014 г. |
| Дата на приемане на позицията на Съвета: | 16.4.2018 г. |

**2.** **Цел на предложението на Комисията**

В съответствие с оценката на въздействието (SWD(2013) 105 final) предложението за изменение на Регламент (ЕС) 2016/1036 („основния антидъмпингов регламент“) и Регламент (ЕС) 2016/1037 („основния антисубсидиен регламент“) има за цел да се гарантира, че инструментите на ЕС за търговска защита ще продължат ефикасно да отговарят на новите световни предизвикателства. Предвидените с него промени целят да се осигурят по-голяма прозрачност и предвидимост, ефикасни мерки за борба с изкривяващи търговията форми на субсидиране и с нарушения по отношение на суровините в трети държави, както и да се улесни сътрудничеството.

**3.** **Коментари относно позицията на Европейския парламент**

Европейският парламент прие позиция на първо четене на 16 април 2014 г. С нея бяха предложени изменения в предложението на Комисията, като признаване на синдикалните организации и отчитане на социалните и екологичните стандарти при разследванията за търговска защита, разширяване на мерките за търговска защита, така че да обхванат континенталния шелф и изключителната икономическа зона на държава членка, както и допълнителна подкрепа за малките и средните предприятия. След като Съветът прие своята позиция на първо четене, се очаква Европейският парламент официално да одобри споразумението, постигнато при тристранните разговори.

**4.** **Коментари относно позицията на Съвета**

Позицията на Съвета отразява споразумението, постигнато при тристранните разговори. Тя подкрепя и допълнително прецизира предложението на Комисията, в т.ч. с въвеждането на период от три седмици за предварително оповестяване, като се прилагат предпазни механизми срещу натрупването на наличности. Във връзка с правилото за по-малкото мито изравнителните мерки обикновено се прилагат с размера на маржа на субсидията, а при антидъмпинговите мерки се въвежда праг от 17 % за нарушения по отношение на суровините. И в двата случая се прави проверка относно интереса на Съюза, като след пет години ще се направи общ преглед и на двете практики. Срокът за провеждане на антидъмпингово разследване се съкращава. Също така за по-добро изчисляване на целевата цена за европейската промишленост ще се отчитат пълните разходи, инвестициите, разходите за изследователска и развойна дейност и иновации, както и минимална целева печалба от 6 %.

**5.** **Заключение**

Комисията изразява съгласие с позицията на Съвета.